# Leo XIV

| Leo XIV |
| --- |
|  Paavi Leo XIV vuonna 2025. |
| Henkilötiedot |
| Koko nimi | Robert Francis Prevost |
| **Syntynyt** | 14. syyskuuta 1955 Chicago, Illinois, Yhdysvallat |
| Kansalaisuus | Yhdysvallat, Peru, Vatikaani |
| Paavi |
| Paavius alkoi | 8. toukokuuta 2025 |
| Edeltäjä | Franciscus |
|  Nimikirjoitus |
| Aiheesta muualla |
| www.vatican.va/content/leo-xiv/en.html, www.vatican.va/content/leo-xiv/fr.html, www.vatican.va/content/leo-xiv/de.html, www.vatican.va/content/leo-xiv/es.html ja www.vatican.va/content/leo-xiv/it.html |
| [ Muokkaa Wikidatassa ]  |
| Infobox OK |

**Leo XIV** (s. **Robert Francis Prevost**; s. 14. syyskuuta 1955 Chicago, Illinois, Yhdysvallat) on yhdysvaltalainen pappi ja katolisen kirkon paavi. Hänet valittiin katolisen kirkon johtajaksi 8. toukokuuta 2025. Vatikaanin virallisten luetteloiden mukaan Leo XIV on järjestyksessä 267. paavi. Hän on ensimmäinen Yhdysvalloissa syntynyt paavi.

## Varhainen elämä ja koulutus

Robert Prevost syntyi Chicagossa 14. syyskuuta 1955 yhdysvaltalaiseen perheeseen ranskalais-italialaissukuisen isän Louis Marius Prevostin ja New Orleansin kreolisukuisen äidin Mildred Martinezin pojaksi. Hän opiskeli sekä Yhdysvalloissa että Roomassa. Prevost suoritti matematiikan kandidaatin tutkinnon Villanovan yliopistossa vuonna 1977.

Päätettyään ryhtyä papiksi Prevost liittyi augustinolaissääntökuntaan syyskuussa 1977. Hän antoi ensimmäiset lupauksensa sääntökunnalle syyskuussa 1978 ja juhlalliset lupauksensa elokuussa 1981. Seuraavana vuonna hän suoritti teologian maisterin tutkinnon Chicagon Catholic Theological Unionissa sekä kanonisen oikeuden lisensiaatin ja tohtorin tutkinnot Rooman Pyhän Tuomas Akvinolaisen paavillisessa yliopistossa.

## Varhainen kirkollinen ura

Prevost vihittiin papiksi vuonna 1982, ja vuonna 1985 hän liittyi augustinolaiseen lähetystyöhön Perussa. Vuosina 1987–1988 hän työskenteli Yhdysvalloissa ennen paluutaan Peruun, jossa hän vietti seuraavat kymmenen vuotta johtaen augustinolaista seminaaria Trujillossa ja opettaen kanonista oikeutta.

Vuonna 1999 Prevost valittiin Chicagon ”Mother of Good Counsel” -provinssin provinssiprioriksi. Vuonna 2001 hänet valittiin augustinolaisten prioriksi, jossa tehtävässä hän toimi kaksi kautta vuoteen 2013 asti.

Vuonna 2014 Prevost palasi Peruun, kun paavi Franciscus nimitti hänet Chiclayon hiippakunnan apostoliseksi hallintovirkamieheksi. Hänet nimitettiin Chiclayon piispaksi vuonna 2015. Hän toimi myös Perun piispainkonferenssin varapuheenjohtajana ja pysyvän neuvoston jäsenenä vuosina 2018–2023.

Paavi Leo XIV:n vaakuna.
### Piispojen dikasterion prefekti

Tammikuussa 2023 paavi Franciscus nimitti Prevostin piispojen dikasterion prefektiksi, vaikutusvaltaiseen virkaan, jossa vastataan piispojen valinnasta. Prevost toimi piispojen dikasterion prefektinä paavi Franciscuksen kuolemaan asti 21. huhtikuuta 2025. Paavi Franciscus korotti hänet kardinaaliksi 30. syyskuuta 2023.

## Paavina

*Pääartikkeli: Vuoden 2025 konklaavi*
Prevost valittiin paaviksi 8. toukokuuta 2025 ja hän valitsi paavilliseksi nimekseen **Leo XIV**. Huolimatta siitä, että Prevost oli edeltäjänsä läheinen liittolainen, hänen ei aluksi uskottu olevan vahva ehdokas seuraavaksi paaviksi. Virkaanastujaisia vietettiin 18. toukokuuta.

Vuonna 2025 Leo XIV uudisti Vatikaanin paavillisen komission (käytännössä Vatikaanivaltion parlamentti) nimityksiä koskevia sääntöjä siten, että komission presidentin ei enää tarvitse olla kardinaali. Näin ollen paavi Franciscuksen nimittämästä Raffaella Petrinista tuli virallisesti komission presidentti.

## Näkemykset

Prevostin näkemykset ovat lähellä paavi Franciscuksen linjaa erityisesti ympäristökysymyksissä, köyhien ja maahanmuuttajien auttamisessa. Hän tuki paavi Franciscuksen muutosta pastoraalisessa käytännössä koskien eronneiden ja siviiliavioliitossa elävien katolilaisten ehtoolliseen osallistumista.

Häntä pidetään monissa yhteiskunnallisissa kysymyksissä edistyksellisenä mutta kirkon opin suhteen konservatiivisena: hän vastustaa esimerkiksi naisten vihkimistä diakoneiksi. Kaiken kaikkiaan monet pitävät häntä maltillisena. Edeltäjänsä tavoin Prevost on käyttänyt aikaa syrjäytyneiden ryhmien, kuten köyhien, tukemiseen.

## Yksityiselämä

Äidinkielensä englannin lisäksi hän osaa myös espanjaa, italiaa, ranskaa, portugalia ja jonkin verran saksaa. Lisäksi hän osaa lukea latinaa. Perussa vietettyjen vuosien jäljiltä hän osaa myös vähän ketšuaa.

Prevost on nuoruudestaan lähtien nauttinut autoilusta, ja mieluummin ajoi kuin lensi myös pitkiäkin matkoja. Toimiessaan piispana Perussa hän myös korjasi autoja itse. Muutama vuosi ennen paaviksi nousemistaan Prevost kävi kuntosalilla 2–3 kertaa viikossa keskittyen treeneissään ryhdin ja sydämen terveyden ylläpitoon.

## Kunnianosoituksia

* Bathin ritarikunnan kunniasuurristi (Yhdistynyt kuningaskunta, 2025)

## Katso myös

* *In unitate fidei*

## Lähteet

## Aiheesta muualla

* Kuvia tai muita tiedostoja aiheesta Leo XIV Wikimedia Commonsissa

|  |  |  |  |
| --- | --- | --- | --- |
|  | Edeltäjä: **Franciscus** | **Paavi** | Seuraaja:  |